b'\n_START_ARTICLE_\nSiyabonga Nomvethe\n_START_SECTION_\n\xc5\xbdivljenje\n_START_PARAGRAPH_\nSiyabonga\xc2\xa0\xc2\xbbBhele\xc2\xab\xc2\xa0Nomvethe se je rodil v townshipu KwaMashu, severno od mesta Durban. Nogomet je pri\xc4\x8del igrati leta 1994 za lokalni ni\xc5\xbejeliga\xc5\xa1ki klub Durban Cosmos, od koder se je preselil v klub Claremont Blizzards._NEWLINE_Ko so Claremont Blizzardsi propadli, mu ni preostalo drugega, kot da prestopi v klub African Wanderers, ki je tedaj sodeloval v drugi ju\xc5\xbenoafri\xc5\xa1ki ligi. Klubu je pomagal do napredovanja v prvo ligo, v kateri je kmalu tudi debitiral. Pri Wanderersih je tvoril napadalni dvojec s Sibusisom Zumo, ki je kasneje prav tako nastopal za reprezentanco. Julija 1998 se je Nomvethe preselil h Kaizer Chiefsom in zanje na 79 tekmah dosegel 42 zadetkov. Te dobre predstave so mu leta 2001 omogo\xc4\x8dile prestop v Evropo. Do tedaj je ob\xc4\x8dasno \xc5\xbee igral za dr\xc5\xbeavno reprezentanco, mnogi so ga videli kot prihajajo\xc4\x8dega zvezdnika Bafane Bafane. _NEWLINE_V Evropi je najprej podpisal pogodbo z italijanskim prvoliga\xc5\xa1em Udinesejem. Leta 2002 ga je selektor Jomo Sono uvrstil med potnike na Svetovno prvenstvo. Selektorjevo zaupanje je upravi\xc4\x8dil s tem, ko je zabil zmagoviti gol proti Sloveniji in s tem ju\xc5\xbenoafri\xc5\xa1ko reprezentanco popeljal do zgodovinske prve zmage na Svetovnih prvenstvih.  Kljub relativno uspe\xc5\xa1nim igram v dresu z dr\xc5\xbeavnim grbom pa v klubu ni dosegal podobnih uspehov. Pri Udineseju so ga zato od januarja 2004 do junija 2005 posodili dvema manj\xc5\xa1ima italijanskima kluboma, Salernitani in Empoliju. Zatem se je kot posojeni igralec preselil na \xc5\xa0vedsko k ekipi Djurg\xc3\xa5rdens IF, za katero pa je odigral le 5 tekem. Decembra 2005 je dokon\xc4\x8dno zapustil klub iz Vidma in se vrnil nazaj v domovino, kjer se je pridru\xc5\xbeil klubu Orlando Pirates. _NEWLINE_Julija 2006 je napravil povratek v Evropo, tokrat na Dansko k mo\xc5\xa1tvu Aalborg BK. Pri AaB-ju je bil od vseh ostalih evropskih klubov, za katere je nastopal, \xc5\xa1e najuspe\xc5\xa1nej\xc5\xa1i in je na Danskem tudi ostal do leta tri leta. Leta 2009 se je namre\xc4\x8d vnovi\xc4\x8d vrnil v domovino in okrepil klub Moroka Swallows.\n_START_SECTION_\nReprezentan\xc4\x8dna kariera\n_START_PARAGRAPH_\nNomvethe je v reprezentanci debitiral leta 1999. Od 2001 do 2007 je bil standardni \xc4\x8dlan za\xc4\x8detne enajsterice. Sodeloval je na Svetovnem prvenstvu 2002, na katerem se je med strelce vpisal proti Sloveniji. Z reprezentanco se sicer ni uspel uvrstiti v osmino finala, ena zmaga in en remi za skupaj 4 to\xc4\x8dke je bilo premalo za napredovanje iz skupine B. Z reprezentanco se je udele\xc5\xbeil tudi turnirja CONCACAF Gold Cup leta 2005 in Afri\xc5\xa1kega pokala narodov 2006. Pod novim selektorjem Joelom Santano je izgubil svoje mesto v reprezentanci in ni dobil prilo\xc5\xbenosti na naslednji izvedbi Afri\xc5\xa1kega pokala narodov leta 2008 in na doma\xc4\x8dem Pokalu konfederacij 2009._NEWLINE_Na selektorskem stol\xc4\x8dku je leta 2010 Santano nasledil \xc5\xa1e en Brazilec, Carlos Alberto Parreira. Nomvetheja je Parreira po triletni odsotnosti presenetljivo vpoklical za pripravljalni tekmi proti Severni Koreji in Jamajki in proti Jamajki se je Nomvethe celo vpisal med strelce. Parreira se je konec maja 2010 tudi odlo\xc4\x8dil Nomvetheja uvrstiti v postavo za doma\xc4\x8de Svetovno prvenstvo.'